CELEX: 52015DP0235
Language: hu
Date: 2015-06-24 00:00:00
Title: Az Európai Parlament 2015. június 24-i határozata az Udo Voigt mentelmi jogának felfüggesztésére irányuló kérelemről (2015/2072(IMM))

4.11.2016   
            
            
               HU
            
            
               Az Európai Unió Hivatalos Lapja
            
            
               C 407/98
            
         P8_TA(2015)0235
   Kérelem Udo Voigt mentelmi jogának felfüggesztésére
   Az Európai Parlament 2015. június 24-i határozata az Udo Voigt mentelmi jogának felfüggesztésére irányuló kérelemről (2015/2072(IMM))
   (2016/C 407/15)
   
      Az Európai Parlament,
   
               —
            
            
               tekintettel az Udo Voigt mentelmi jogának felfüggesztésére irányuló, a Kammergericht Berlin elnöke által 2015. február 9-én a (Hiv.: (3) 161 Ss 189/14 (14/15)) eljuttatott és 2015. március 25-én a plenáris ülésen bejelentett kérelemre,
            
         
               —
            
            
               miután eljárási szabályzata 9. cikke (5) bekezdésének megfelelően meghallgatta Udo Voigtot,
            
         
               —
            
            
               tekintettel az Európai Unió kiváltságairól és mentességeiről szóló 7. jegyzőkönyv 8. és 9. cikkére, valamint az Európai Parlament képviselőinek közvetlen és általános választójog alapján történő választásáról szóló, 1976. szeptember 20-i okmány 6. cikkének (2) bekezdésére,
            
         
               —
            
            
               tekintettel az Európai Unió Bírósága által 1964. május 12-én, 1986. július 10-én, 2008. október 15-én és 21-én, 2010. március 19-én, 2011. szeptember 6-án és 2013. január 17-én hozott ítéletekre (1),
            
         
               —
            
            
               tekintettel a Német Szövetségi Köztársaság Alaptörvényének 46. cikkére,
            
         
               —
            
            
               tekintettel eljárási szabályzata 5. cikkének (2) bekezdésére, 6. cikkének (1) bekezdésére és 9. cikkére,
            
         
               —
            
            
               tekintettel a Jogi Bizottság jelentésére (A8-0192/2015),
            
         
               A.
            
            
               mivel a Kammergericht Berlin (berlini regionális fellebbviteli bíróság) elnöke Udo Voigt parlamenti mentelmi jogának felfüggesztését kérte egy feltételezett bűncselekménnyel kapcsolatos jogi eljárással összefüggésben;
            
         
               B.
            
            
               mivel az Európai Unió kiváltságairól és mentességeiről szóló 7. jegyzőkönyv 9. cikke szerint az Európai Parlament tagjai saját államuk területén az adott állam parlamenti képviselőire vonatkozó mentességeket élvezik;
            
         
               C.
            
            
               mivel a Német Szövetségi Köztársaság Alaptörvénye 46. cikkének (2) bekezdése szerint parlamenti képviselőt a parlament engedélye nélkül nem lehet bűncselekmény miatt bíróság elé állítani vagy letartóztatni, kivéve bizonyos különleges körülmények esetén;
            
         
               D.
            
            
               mivel Udo Voigtot uszítással és kollektív becsületsértéssel vádolják egy, a Német Nemzeti-demokrata Párt által a FIFA 2006-os világbajnoksága idején megjelentetett kiadvánnyal összefüggésben, amelyért pártelnökként felelősséggel tartozott;
            
         
               E.
            
            
               mivel a vádak nyilvánvalóan nem kapcsolódnak Udo Voigt európai parlamenti képviselői tisztségéhez, hanem a Német Nemzeti-demokrata Párt elnökekéként betöltött tisztségéből erednek;
            
         
               F.
            
            
               mivel a feltételezett cselekmények nem kapcsolódnak az Európai Parlament tagja által feladatai ellátása során kifejtett véleményhez vagy leadott szavazathoz az Európai Unió mentességeiről és kiváltságairól szóló 7. jegyzőkönyv 8. cikkének értelmében, figyelembe véve azt is, hogy a vád 2006-ban történt cselekményekkel kapcsolatos, ami jóval megelőzi Udo Voigt 2014-ben történt európai parlamenti képviselővé választását;
            
         
               G.
            
            
               mivel Udo Voigt azt állítja, hogy a 2006-ban indult eljárás hossza parlamenti munkájának akadályozására irányuló szándékot igazol; mivel azonban a mentelmi jog felfüggesztése iránti jelenlegi kérelemre olyan további eljárások adtak okot, amelyek egy maga Udo Voigt által előterjesztett jogorvoslati kérelem nyomán indultak, és ezért e kifogásra a nemo auditur propriam turpitudinem allegans (saját felróható magatartására előnyök szerzése végett senki sem hivatkozhat) elve alkalmazandó;
            
         
               H.
            
            
               mivel nem merülhet fel annak gyanúja, hogy az eljárás hátterében Udo Voigt parlamenti munkája akadályozásának megkísérlése áll (fumus persecutionis), mivel az több évvel európai parlamenti képviselői megbízatása előtt indult;
            
         
            
               1.
            
            
               úgy határoz, hogy felfüggeszti Udo Voigt parlamenti mentelmi jogát;
            
         
            
               2.
            
            
               utasítja elnökét, hogy ezt a határozatot és az illetékes bizottság jelentését haladéktalanul továbbítsa a Kammergericht Berlinnek és Udo Voigtnak.
            
         
      (1)  A Bíróság 1964. május 12-i ítélete, Wagner kontra Fohrmann és Krier, 101/63, ECLI:EU:C:1964:28; a Bíróság 1986. július 10-i ítélete, Wybot kontra Faure és társai, 149/85, ECLI:EU:C:1986:310; a Törvényszék 2008. október 15-i ítélete, Mote kontra Európai Parlament, T-345/05, ECLI:EU:T:2008:440; a Bíróság 2008. október 21-i ítélete, Marra kontra De Gregorio és Clemente, C-200/07 és C-201/07, ECLI:EU:C:2008:579; a Törvényszék 2010. március 19-i ítélete, Gollnisch kontra Európai Parlament, T-42/06, ECLI:EU:T:2010:102; a Bíróság 2011. szeptember 6-i ítélete, Patriciello, C 163/10, ECLI: EU:C:2011:543; a Törvényszék 2013. január 17-i ítélete, Gollnisch kontra Parlament, T-346/11 és T-347/11, ECLI:EU:T:2013:23.